Rikors ippreżentat fit-13 ta’ Lulju 2018 – Tilly-Sabco vs Il-Kummissjoni
(Kawża T-437/18)
Lingwa tal-kawża: il-Franċiż
Partijiet
Rikorrenti: Tilly-Sabco (Guerlesquin, Franza) (rappreżentanti: R. Milchior u S. Charbonnel, avukati)
Konvenuta: Il-Kummissjoni Ewropea
Talbiet
Ir-rikorrenti titlob li l-Qorti Ġenerali jogħġobha:
tilqa’ bħala ammissibbli r-rikors għal kumpens tar-rikorrenti tar-Regolament ta’ Implimentazzjoni (UE) 687/2013 tat-18 ta’ Lulju 2013 li jiffissa r-rifużjonijiet tal-esportazzjoni fis-settur tal-laħam tat-tjur għal żero (ĠU L 196, p. 13, tad-19 ta’ Lulju 2013);
tiddikjara li l-Kummissjoni għandha tħallas lir-rikorrenti s-somma prinċipali ta’ EUR 3 238 000, li minnhom:
EUR 2 848 000 huma ekwivalenti għal rifużjonijiet mhux miġbura fir-rigward tal-bejgħ matul il-perijodu bejn id-19 ta’ Lulju u l-31 ta’ Diċembru 2013;
EUR 390 000 huma rifużjonijiet relatati mat-telf fid-dħul marbut mal-bejgħ li ma seħħx ta’ 3 550 tunnellata addizzjonali lill-PMO matul l-istess perijodu;
tikkundanna lill-Kummissjoni għall-ħlas tas-somma prinċipali ta’ EUR 3 238 000;
evalwata mill-ġdid b’interessi kumpensatorji, dekorribbli mill-20 ta’ Settembru 2017 u sa meta tingħata s-sentenza, bir-rata ta’ inflazzjoni annwali stabbilita, għall-perijodu kkonċernat, mill-Eurostat (l-Uffiċċju tal-Istatistika tal-Unjoni Ewropea) fl-Istat Membru li fih hija stabbilita din il-kumpannija;
miżjuda b’interessi moratorji, dekorribbli mill-għoti ta’ din is-sentenza u sakemm isir il-ħlas sħiħ, bir-rata stabbilita mill-Bank Ċentrali Ewropew (BĊE) għall-operazzjonijiet prinċipali tagħha ta’ rifinanzjament, miżjuda b’żewġ punti perċentwali;
tawtorizza lir-rikorrenti tadatta r-risposta u t-talbiet tagħha fl-ipoteżi li l-Kummissjoni tadotta regolament ta’ implimentazzjoni li jissostitwixxi r-Regolament Nru 689/2013 qabel it-tmiem tal-fażi bil-miktub tal-proċeudra f’dan ir-rikors;
tikkundanna lill-Kummissjoni għall-ispejjeż ta’ dan ir-rikors.
Motivi u argumenti prinċipali
Insostenn tar-rikors tagħha, ir-rikorrenti tinvoka tliet motivi li jikkorrispondu għat-tliet kundizzjonijiet sostantivi tar-rikors għad-danni, li fil-fehma tagħha huma kumulattivament issodisfatti f’dan il-każ, jiġifieri l-eżistenza ta’ fatt dannuż li jikkorrispondi għall-illegalità tal-aġir ikkritikat, ta’ dannu, u ta’ rabta kawżali bejn il-fatt dannuż u d-dannu.
L-ewwel nett, ir-rikorrenti tqis li l-adozzjoni mill-Kummissjoni tar-Regolament ta’ Implimentazzjoni (UE) 689/2013 tat-18 ta’ Lulju 2013 li jiffissa r-rifużjonijiet tal-esportazzjoni fis-settur tal-laħam tat-tjur (ĠU 2013, L 196, p. 13), annullat mill-Qorti tal-Ġustizzja fis-sentenza tagħha tal-20 ta’ Settembru 2017, Tilly-Sabco vs Il-Kummissjoni (C-183/16 P, EU:C:2017:704), tikkostitwixxi ksur tad-dritt tal-Unjoni suffiċjenti sabiex tiġi stabbilita l-eżistenza ta’ ksur suffiċjentement serju.
It-tieni nett, hija tikkunsidra li l-Kummissjoni, billi wettqet att b’mod illegali li ffissa għal żero l-ammont ta’ rifużjonijiet għall-bejgħ ta’ tiġieġ iffriżati lejn ċerti pajjiżi barra ż-żona UE, wettqet ksur suffiċjentement serju li jikkostitwixxi fatt dannuż li ħoloq dannu reali u ċert fir-rigward tagħha. Dan id-dannu jikkonsisti, skont ir-rikorrenti, mill-fatt li ma bbenefikatx minn rifużjonijiet sad-data tal-31 ta’ Diċembru 2013.
It-tielet nett, il-kumpannija rikorrenti tqajjem li hija ġġustifikata li titlob il-kumpens għat-telf imġarrab relatat mat-tneħħija illegali tar-rifużjonijiet tal-perijodu mid-19 ta’ Lulju 2013 sal-31 ta’ Diċembru 2013. L-aġir żbaljat tal-Kummissjoni kien il-kawża determinanti għad-dannu allegatament subit minnha u, għalhekk, teżisti rabta immedjata u diretta bejn dan l-iżball u l-imsemmi dannu.
____________